## Agricultura destina 246.000 euros en ajudes a explotacions de cria de conills a la Comunitat Valenciana per al manteniment de la seua activitat

*** La subvenció té per objecte el manteniment d’una activitat bàsica en zones rurals de la Comunitat Valenciana, segons publica el DOGV**

La Conselleria d’Agricultura, Ramaderia i Pesca, a través de la Direcció General de Producció Agrícola i Ramadera, destina durant l’any 2024, un total de 246.000 euros a explotacions de cria de conills de la Comunitat Valenciana. Esta convocatòria d’ajudes ha sigut publicada este dimecres en el *Diari Oficial de la Generalitat Valenciana* ([DOGV](https://dogv.gva.es/datos/2024/05/22/pdf/2024_4626.pdf)).

Estes ajudes tenen per objecte evitar la desaparició d’una activitat econòmica bàsica, que contribuïx al fet que les zones rurals de la Comunitat Valenciana continuen vives i els consumidors puguen continuar disposant d’aliments de qualitat, produïts en esta terra amb les majors garanties de qualitat i seguretat.

És important recordar que els objectius de la Política Agrària Comunitària perseguixen crear un marc sostenible per al desenvolupament de les zones rurals, especialment les zones desfavorides i de muntanya, per a garantir la conservació de l’entorn mediambiental, creant i fomentant fonts alternatives d’ingressos als nostres agricultors.

En este sentit, els beneficiaris d’estes ajudes poden ser persones físiques o jurídiques, incloent-hi societats cooperatives i societats agràries de transformació (SAT), així com comunitats de béns, que siguen titulars d’una explotació cunícola situada a la Comunitat Valenciana, i la finalitat de la qual siga la d’aconseguir el manteniment de la seua activitat.

Per explotació cunícola s’entén qualsevol instal·lació o construcció utilitzada per a la cria i tinença d’animals de la família *Leporidae* en explotació intensiva.

Esta subvenció s’acull al règim de *minimis* i la seua concessió es realitza en règim de concurrència competitiva d’acord amb els principis de publicitat, transparència, objectivitat, igualtat i no discriminació, eficàcia i eficiència.

Fecha: 22/05/2024